**Lausunto kuulemistilaisuudessa 13.2.2013 tehdyistä esityksistä ja kannanotoista, koskien varhaiskasvatuksen lainsäädännön uudistusta**

**Sairaaloiden lastentarhanopettajat SAILA ry**

Marja Rantanen, pj [marja.j.rantanen@pshp.fi](mailto:marja.j.rantanen@pshp.fi) / 03 – 311 65777

Marja Lopperi [marja.lopperi@hus.fi](mailto:marja.lopperi@hus.fi)

**Mistä asioista uudistuvassa lainsäädännössä tulisi säätää ja miten?**

**1. Lapsen oikeus varhaiskasvatukseen sairaalassa**

**Uudistuvassa varhaiskasvatusta koskevassa lainsäädännössä tulee korjata epäkohta, jota nyt voimassa oleva päivähoitolaki ei huomioi. Lakiin tulee kirjata sairaaloissa toteutettava varhaiskasvatus yhtenä varhaiskasva-tuksen muotona ja siten turvata kaikille lapsille tasa-arvoinen oikeus laadukkaaseen varhaiskasvatukseen.**

**Lain tulee turvata lapsen varhaiskasvatuksen jatkumo kodin, päivähoidon ja sairaalan välillä.**

**Perustelut:**

Varhaiskasvatus on lapsen eri elämänpiireissä tapahtuvaa kasvatuksellista vuorovaikutusta, jonka tavoitteena on edistää lapsen tervettä kasvua, kehitystä ja oppimista. Laadukas varhaiskasvatus tasoittaa lasten elinolosuhteita ja tarjoaa siten kaikille lapsille yhtäläiset mahdollisuudet kehittyä omien edellytystensä mukaisesti. Varhaiskasvatuspalveluiden tulee olla monipuolisia siten, että lasten tervettä kasvua voidaan edistää huomioiden lasten ja perheiden erilaiset tarpeet. Varhaiskasvatuspalveluilla ehkäistään tehokkaasti lasten syrjäytymistä. (Varhaiskasvatuksen valtakunnalliset linjaukset, 2002)

Sairaaloitten varhaiskasvatus on osa julkisesti järjestettyä varhaiskasvatusta. Lähtökohtana on, että lapsella ja perheellä on oikeus varhaiskasvatuspalveluihin myös lapsen sairaalajaksojen aikana, jolloin lapsella ei ole mahdollisuutta osallistua oman asuinkuntansa järjestämään varhaiskasvatustoimintaan. (Varhaiskasvatus sairaalassa, 2009)

"Sairaalassa tai muussa laitoksessa järjestettävässä varhaiskasvatuksessa noudatetaan soveltuvin osin varhaiskasvatuksen valtakunnallisia perusteita ja varhaiskasvatussuunnitelman perusteita. Lapsen sairaala-hoidon aikana varmistetaan varhaiskasvatuspalvelujen keskinäisellä yhteistyöllä toiminnan jatkuvuus mahdollisimman hyvin lapsen tarpeiden mukaan. Erityistä huomiota kiinnitetään lapsen turvallisten ihmissuhteiden säilyttämiseen ja muodostamiseen, ja lapsen yhteyksiä häntä hoitaviin aikuisiin ja lapsiin ylläpidetään. Yhteistyön merkitys vanhempien kanssa korostuu." (Valtakunnalliset varhaiskasvatussuunnitelman perusteet, 2003/2005)

Kotihoidossa olevilla pitkäaikaissairailla lapsilla tulee olla mahdollisuus osallistua joko sairaalan tai kunnan järjestämään varhaiskasvatuspalveluihin, esimerkiksi pienryhmätoimintaan, lapsen ja perheen tarpeet huomioiden.

Varhaiskasvatuksen tavoitteena sairaalassa on edistää lasten fyysistä, psyykkistä ja sosiaalista hyvinvointia ja terveyttä. Sairaalassa toteutettavalla varhaiskasvatuksella pyritään noudattamaan lasten yhdenvertaisuu-den periaatetta varmistamalla lapselle mahdollisuus osallistua varhaiskasvatukseen lapsen sairaudesta, vammasta, oireesta, kehityshäiriöstä tai muusta sairaalahoitoa vaativasta syystä riippumatta. Lapselle turvataan poikkeavassa tilanteessa pysyvyyttä ja tuttuja toimintoja. Lapsen osallistuminen varhaiskasvatukseen arvioidaan lapsi- ja tilannekohtaisesti, ja varhaiskasvatusta toteutetaan eri tavoin pediatrisissa, kirurgisissa, foniatrisissa, psykiatrisissa ja neurologisissa yksiköissä.

Varhaiskasvatussuunnitelman perusteet sekä sairaaloiden varhaiskasvatustoiminnan toteuttamista linjaava Sairaala-vasu pohjautuvat keskeisiin kansainvälisiin lapsen oikeuksia määritteleviin sopimuksiin, kansallisiin säädöksiin ja muihin lapsen etua ja lapsinäkökulmaa määrittäviin asiakirjoihin. Lapsen oikeuksia koskevan yleissopimuksen[[1]](#footnote-1) arvoista keskeisin on lapsen ihmisarvo. Lapsen ihmisarvon vaalimiseksi sopimus sisältää neljä yleisperiaatetta, jotka ovat:

- syrjintäkielto ja lasten tasa-arvoisen kohtelun vaatimus

* lapsen etu
* lapsen oikeus elämään ja täysipainoiseen kehittymiseen
* lapsen mielipiteen huomioon ottaminen.

Varhaiskasvatus sairaalassa on osa lapsen hoitoa.Lasten sairaanhoidon laadun kehittämiseksi laaditut standardit [[2]](#footnote-2) pyrkivät suojelemaan lasta ja kiinnittämään huomiota lapsen ja perheen oikeuksiin sairaaloissa. Standardit koskevat lapsen sairaalahoitoon ottamista, lapsen oikeutta vanhempien huolenpitoon sairaalassa, lapsen hienotunteista kohtelua, vanhempien läsnäolon turvaamista, lapsen ja vanhempien osallisuutta, lapsen tarpeet huomioon ottavan hoitoympäristön suunnittelua, lapsen kehityksen tukemista ja lasten sairaanhoitoon osallistuvan henkilökunnan ammatillista pätevyyttä. Varhaiskasvatus sairaalassa tukee lasten sairaanhoidon standardeja. (Varhaiskasvatus sairaalassa, 2009)

Ruotsissa ei ole erikseen varhaiskasvatuslakia, mutta siellä koululaissa taataan lasten yhdenvertainen oikeus varhaiskasvatuspalveluihin

Skollagen kap. 24Särskilda utbildningsformer:

§16 Om ett barn vårdas på sjukhus eller någon annan institution, ska huvudmannen för institutionen svara för att barnet får tillfälle att delta i utbildning som så långt som möjligt motsvarar den som erbjuds i förskola, förskoleklass eller fritidshem. (SFS 2010:800)

**2. Resurssit**

**Lain tulee määrittää riittävät resurssit turvaamaan laadukas ja tasa-arvoinen varhaiskasvatus kaikissa sairaaloissa, joissa hoidetaan lapsia (0 – 16 v). Laissa tulee säätää pedagogisen koulutuksen saaneen henkilöstön määrä suhteutettuna potilaspaikkoihin.**

**Perustelut:**

Sairaaloiden varhaiskasvatusta, alkuvaiheissaan askarrutusta, on lähdetty kehittämään Suomessa yli sata vuotta sitten. Ylihoitaja Sophie Mannerheim ja lastentarhanopettaja Bärbi Luther aloittivat leikki- ja vapaa-ajan toiminnan Helsingin Kirurgisessa sairaalassa vuonna 1909. Alusta asti korostettiin toiminnan kasvatuksellista merkitystä ja se katsottiin jo tuolloin osaksi lapsen hoitoa. Toimintaa jaettiin lasten ikä- ja kehitystasoa vastaavaksi. Alle kouluikäisillä käytettiin soveltaen kaikkia lastentarhan toimintamuotoja. Koululaisille varsinaisen opetuksen lisäksi annettiin "ohjausta oma-aloitteiseen puuhailuun". Nuorille opetettiin kädentaitoja, joiden avulla he vuosiakin kestäneiden sairaala- ja parantolajaksojen jälkeen pystyivät ansaitsemaan toimeentulonsa.

Koko historiansa ajan sairaaloiden varhaiskasvatus on sinnitellyt olemassaolollaan ilman lain suomaa turvaa. Siitä huolimatta vuosien saatossa on saatu aikaiseksi merkittäviäkin uudistuksia ja parannuksia koulutetun, osaavan ja työstään innostuneen henkilöstön panostuksella.

Merkittäviä vuosilukuja tuon vuoden **1909** lisäksi ovat olleet vuodet 1927 – 1937, jolloin lastentarhaopettajien palkkaamiseen saatiin ensimmäisen kerran valtionapua, järjestettiin pohjoismaisia konferensseja ja täydennyskoulutusta. Tuolloin perustettiin myös ensimmäinen toimintaa tukeva yhdistys, Suomen Sairaalaopettajattaret, joka toi tullessaan opintomatkat ja kansainväliset kontaktit.

Sodanjälkeisiltä ajoilta ei löydy juurikaan tietoa ohjatusta leikki- ja vapaa-ajan toiminnasta. Siitä järjestettiin joissain sairaaloissa, mutta yhteiset periaatteet puuttuivat. Vuonna **1951** Lastensuojelun Keskusliitto asetti työryhmän, jonka jäljiltä syntyi mietintö "Sairaaloissa olevien lasten askarrutus ja sen järjestäminen".

Seuraavan kerran asiaan tartuttiin vuonna **1985**, jolloin Sosiaalihallitus asetti työryhmän sairaaloissa ja hoitolaitoksissa olevien lasten ja nuorten hoitoon liittyvän leikki- ja vapaa-ajan toiminnan kehittämiseksi. Tilanteen kartoittamiseksi ja ohjeitten laatimiseksi perustetun työryhmän raportti julkaistiin vuonna **1987**.

Valtakunnallisessa suunnitelmassa lasten päivähoidosta vuosille 1983 – 1987 edellytettiin, että sairaaloissa ja hoitolaitoksissa hoidettavina olevien lasten toiminnalliset tarpeet selvitetään yhteistyössä terveydenhuoltoviranomaisten kanssa. Asiaa edisti myös SOSKO (sosiaali-, koulu ja lääkintöhallituksen yhteistyöryhmä), joka esitti, että sairaaloissa ja hoitolaitoksissa oleville lapsille tulisi suunnitella päiväkotien kasvatuksellista toimintaa vastaavia palveluita.

Vuonna **1999** sairaaloissa toteutettava pedagoginen toiminta vietti 90 –vuotisjuhliaan ja samana vuonna 1980 perustettu Sairaaloissa ja hoitolaitoksissa työskentelevien lastentarhanopettajien yhdistys rekisteröityi ja se toimii nyt nimellä Sairaaloiden lastentarhanopettajat SAILA ry.

Viimeinen tärkeä vuosiluku on **2009**, jolloin valmistui Varhaiskasvatus sairaalassa, valtakunnallista varhaiskasvatussuunnitelmaa täydentävä, sairaaloiden varhaiskasvatusta ohjaava asiakirja. <http://www.thl.fi/thl-client/pdfs/031be050-e9a8-4dfd-b0c6-2cf871d05128>

Nyt, vuonna **2013**, on tultu siihen pisteeseen, että asialle oikeasti "tarttis tehrä jotain", siis muutakin kuin pelkkiä esityksiä, suosituksia ja mietintöjä.

**Nykytilanne resurssien osalta:**

Sosiaalihallituksen työryhmä vuodelta 1985 kartoitti silloiset luvut olemassa olevien virkojen osalta ja määrittivät lisävirkojen tarpeen. Leikki- ja vapaa-ajantoiminnan ohjaajien määrä oli yhteensä 60,5 virkaa ja lisävirkojen tarpeeksi arvioitiin tuolloin 58,5. Yhteensä tarvetta todettiin olevan **119** virkaa. Tästä luvusta lastentarhan- ja erityislastentarhanopettajien osuus oli 15/40 (13/29 lto + 2/11 elto), yhteensä **55** virkaa.

Työryhmä katsoi, että sairaaloissa ja hoitolaitoksissa leikki- ja vapaa-ajantoimintaan osallistuvien lasten ja nuorten määrän tulisi olla päivittäin 20 lasta yhtä ohjaajaa kohti, jotta toiminnassa voitaisiin huomioida lasten yksilölliset tarpeet.

Keräsimme sairaaloittain lukuja henkilöstön määrästä ja ammattinimikkeistä. Selvityksemme on vielä kesken, sillä varmaa tietoa meillä on vain niistä sairaaloista, joissa toimii yhdistyksemme jäseniä. Muitten osalta olemme lähettäneet kyselyitä ja osa vastauksista on vielä saamatta.

Nämä luvut on varmistettu. Lopullinen lukema tulee hieman muuttumaan, kunhan saamme kartoitettua tilanteen kaikkien sairaaloitten osalta.

**Lastentarhanopettajia 9, erityislastentarhanopettajia 6, lastenhoitajia 2,5, askartelunohjaajia 7, nuoriso-ohjaajia 4, leikkitoiminnan ohjaaja (koulutukseltaan artenomi AMK) 1 ja seurakunnan lastenohjaajia 9. Yhteensä 38,5.**

Tästä luvusta sairaaloitten palkkaamaa henkilöstöä on 29,5 . Lastenohjaajat ovat paikallisten seurakuntien/ seurakuntayhtymien palkkalistoilla ja heidät on sijoitettu työskentelemään sairaaloissa monen eri mallin mukaisesti.

Varhaiskasvattajat työskentelevät lastenosastoilla, joilla ikähaitari on 0 – 16 v. Lastentarhanopettajien- ja erityislastentarhanopettajien ammattitaito painottuu alle kouluikäisiin, mutta käytännössä toimimme myös isompien lasten ja nuorten kanssa.

**3. Kelpoisuudet:**

**Laissa tulee säätää sairaaloissa työskentelevien varhaiskasvattajien kelpoisuudesta. Varhaiskasvatuksesta vastaavalla henkilöstöllä tulee olla lastentarhanopettajan tai erityis-lastentarhanopettajan kelpoisuuteen oikeuttavat kasvatustieteen kandidaatin tai kasvatustieteen maisterin tutkinnot.**

**Lain tulee määrittää kelpoisuudet myös sairaaloissa toteuttavasta esiopetuksesta. Kelpoisuusehdot voivat olla yhtäläiset päivähoidossa toteutettavan varhaiskasvatuksen kanssa.**

**Perustelut:**

Sairaaloiden varhaiskasvatuksesta vastaavien peruskoulutukseksi soveltuu hyvin lastentarhanopettajan tai erityislastentarhanopettajan kelpoisuuteen oikeuttavat kasvatustieteen kandidaatin tai kasvatustieteen maisterin tutkinnot. Henkilö, joka vastaa sairaalan varhaiskasvatuksen suunnittelusta, kehittämisestä ja esimiestehtävistä ei nykyisellään ole virallista nimikettä. Niissä sairaaloissa, joissa on esimiestehtäviä vastaavassa asemassa toimivia varhaiskasvattajia kutsutaan epävirallisesti vastaaviksi lastentarhan-opettajiksi tai yksikön vastaaviksi. Työntekijän, joka vastaa sairaalan varhaiskasvatuksen suunnittelusta, kehittämisestä ja esimiestehtävistä, tulee olla varhaiskasvatuksen maisteri.

Työn vaativuus edellyttää pedagogista osaamista. Sitä tarvitaan myös silloin, kun halutaan turvata varhaiskasvatuksen suunnittelu, yksilöllisten varhaiskasvatussuunnitelmien laatiminen ja jatkumo, jolla tieto siirtyy lapsen arkiympäristöstä sairaalaan ja takaisin. Kasvatuksen ja opetuksen liittäminen osaksi lapsen hoitoa on merkityksellinen erityisesti pitkäaikaissairaille lapsille, jotka eivät hoitojensa vuoksi voi osallistua minkäänlaiseen varhaiskasvatustoimintaan sairaalan ulkopuolella. Heille on turvattava mahdollisuus edetä kasvussaan ja oppia uutta ikätasoaan vastaavasti myös sairaalassa.

Sairaalassa työskentelevä varhaiskasvattaja toimii myös lapsen oikeuksien puolustajan, lapsen ja perheen äänenä, tuoden pedagogisen asiantuntijuutensa moniammatillisen tiimin käyttöön.

Sairaaloiden esiopetus toteutuu nyt monella eri mallilla. Osassa sairaaloista siitä vastaa lastentarhanopet-taja, osassa siitä huolehtii sairaalakoulu ja monissa sairaaloissa siihen ei ole osoitettu lainkaan resursseja.

Tällä hetkellä, kun kelpoisuuksia ei ole mitenkään määritelty, varhaiskasvatuksen ja leikkitoiminnan henkilöstön nimikkeet ja toimenkuvat vaihtelevat sairaaloittain. Varhaiskasvattajan tehtävissä toimivien lastentarhanopettajien ja erityislastentarhanopettajien lisäksi leikkitoiminnan ohjaamiseen osallistuu lastenhoitajia, askartelunohjaajia, nuoriso-ohjaajia ja seurakunnan lastenohjaajia.

Poikkeuksellinen varhaiskasvatusympäristö asettaa omat vaatimuksensa henkilöstön kelpoisuudelle ja ammatilliselle osaamiselle. Koska työmme tunnettuus ei hyvästä yrityksestä huolimatta ole vielä riittävän laajaa, lisäämme tähän tekstiä suoraan oman varhaiskasvatussuunnitelmamme sivuilta tukemaan ajatuksiamme koulutuksen merkityksestä tämän työn toteuttamisen onnistumiseksi:

Varhaiskasvattaja sairaalassa:

*Varhaiskasvattajat ovat osa lapsen* hoitoon ja tutkimukseen osallistuvaa moniammatillista tiimiä. Heidän tehtävänään on osallistua lapsen hoito- ja kuntoutumissuunnitelmien valmisteluun, toteuttamiseen ja arviointiin. He osallistuvat lapsen leikki- ja toimintaympäristöjen luomiseen sekä leikki- ja toimintavälineistön suunnitteluun ja materiaalihankintoihin. Varhaiskasvattaja tekee työtään lapsen hoitojen ja tutkimustoimenpiteiden lomassa. Sairaalan rikkonaisessa päivärytmissä varhaiskasvattajan tehtävänä on huolehtia siitä, että lapsella on riittävästi aikaa ja mahdollisuuksia leikkiin.

Varhaiskasvattaja on sairaalassa pedagoginen asiantuntija, joka oman osaamisensa ja ammattitaitonsa kautta osallistuu lapsen kokonaiskehityksen seuraamiseen ja tukemiseen varhaiskasvatuksen menetelmin. Varhaiskasvattajan tehtävänä on suunnitella, toteuttaa ja kehittää lapselle ominaista, lapsen iän ja kehitystason mukaista toimintaa poikkeuksellisessa varhaiskasvatusympäristössä. Varhaiskasvattajalla tulee olla herkkyyttä ja kykyä kuunnella lasta sekä reagoida lapsen tarpeisiin ja tunteisiin.

Sairaalan varhaiskasvatuksessa on hallittava pedagogiset käsitteet ja tunnettava lääketieteelliset termit. Sairaalassa työskentelevän varhaiskasvattajan on pedagogisen osaamisen lisäksi oltava selvillä sairauksista ja niiden hoidoista sekä sairauden, vamman tai erityisvaikeuden vaikutuksista lapsen kasvuun ja kehitykseen. Hänellä tulee olla tietoa lapselle tehtävistä tutkimuksista ja toimenpiteistä, jotta hän voi osallistua lapsen tutkimukseen valmistamiseen ja ohjata häntä kokemusten työstämiseen leikin avulla.

Varhaiskasvattajan tehtävänä on toimia leikin ja muun toiminnan mahdollistajana. Vertaisryhmän puuttuminen asettaa aikuiselle erilaisen roolin lapsen kanssa työskentelyyn kuin varhaiskasvatuksessa

yleensä. Sairaalassa varhaiskasvatusta toteutetaan sekä yksilö- että ryhmätoimintana. Tämä edellyttää varhaiskasvattajalta monipuolista pedagogisten taitojen hallintaa.

Varhaiskasvattajan tehtävänä on selvittää lapsen mielenkiinnon kohteet, iloa tuottavat tai mieltä askarruttavat asiat, sekä huomioida kehityksen kannalta mahdolliset riskitekijät ja erityisen tuen tarve. Perheen kokonaistilanne on myös otettava huomioon. (Varhaiskasvatus sairaalassa, 2009)

Moniammatillinen yhteistyö:

Varhaiskasvattaja on sairaalassa moniammatillisen työryhmän pedagoginen asiantuntija. Sairaalassa lapsen hoitoon, kasvatukseen ja kuntoutukseen osallistuvan moniammatillisen tiimin muodostavat perheen ja varhaiskasvattajan lisäksi lapselle nimetyt omahoitajat ja muu hoitohenkilöstö, lääkärit ja erityistyöntekijät: fysio-, puhe-, toiminta- ja ravitsemusterapeutit, psykologit ja kuntoutusohjaajat. Jokaisen lapsen kohtaaman aikuisen tulisi tiedostaa merkityksensä lapsen kasvun ja oppimisen vaikuttajana.

Moniammatillisessa yhteistyössä varhaiskasvattajan tehtävänä on antaa lapselle mahdollisuus olla lapsi ympäristössä, joka asettaa toiminnalle omat erityiset vaatimuksensa. Kasvatuksen asiantuntijana varhaiskasvattaja vastaa sairauden ja hoitojen tuomiin kehityksellisiin haasteisiin tukemalla lasten kasvua laaja-alaisesti.

*Pediatrisissa ja kirurgisissa yksiköissä* keskeisiä asioita ovat sairauden tutkimus, hoito ja kuntoutus. Niissä toiminnan tavoitteena on lapsen terveyden palauttaminen, toimintakyvyn lisääminen, elämän laadun säilyttäminen ja sairauteen sopeutumisen helpottaminen.

Varhaiskasvattaja on pediatrisissa ja kirurgisissa yksiköissä moniammatillisen työryhmän pedagoginen asiantuntija. Varhaiskasvattajan tehtävänä on edistää lapsen kuntoutumista ja yleistä hyvinvointia järjestämällä lapsen yksilöllisten tarpeiden mukaista, ikää ja kehitystä vastaavaa toimintaa. Kasvattaja vastaa myös esiopetuksesta ja siihen liittyvistä järjestelyistä yhteistyössä sairaalaopetuksen kanssa ja on tarvittaessa yhteydessä lapsen kotikunnan esiopetukseen. Varhaiskasvattaja voi tarpeen mukaan olla yhteydessä lapsen kotikunnassa järjestettäviin tuki- ja kuntoutuspalveluihin.

*Foniatrisissa, neurologisissa ja psykiatrisissa yksiköissä* lapset ovat yleensä somaattisesti terveitä. Sairaalajakson tavoitteena on selvittää heillä havaittujen erityisvaikeuksien laatua ja vaikeusastetta. Jaksolla arvioidaan myös mahdollisen jatkokuntoutuksen tarve ja sen järjestäminen. Foniatrisissa yksiköissä painottuvat mm. kielenkehityksen ja vuorovaikutustaitojen vaikeudet ja neurologisissa yksiköissä puolestaan kasvun, kehityksen ja oppimisen viivästymisestä aiheutuvat vaikeudet. Psykiatrisissa yksiköissä tutkitaan häiriöitä lapsen psyykkisessä kehityksessä ja perheen sisäisessä tai lapsen, perheen ja ympäristön vuorovaikutuksessa.

Varhaiskasvattajan rooli näissä yksiköissä on tuoda pedagoginen tietämyksensä moniammatilliseen työryhmään, jossa yhdessä vanhempien kanssa pyritään löytämään lapselle keinoja arjessa selviytymiseen. Varhaiskasvattaja osallistuu myös osastojaksojen aikana lapsen varhaiskasvatusta ja esiopetusjärjestelyjä koskevaan arviointiin ja on aktiivisesti yhteydessä lapsen kotikuntaan.

Joskus lapsi ja hänen perheensä joutuvat kohtaamaan lapsen lähestyvän kuoleman. Tällaisissa tilanteissa varhaiskasvattaja voi tukea lasta ja perhettä antamalla mahdollisuuden lapsen elämälle tärkeiden asioiden toteutumiseen viime hetkiin saakka. (Varhaiskasvatus sairaalassa, 2009)

Sairaala lapsen oppimis- ja toimintaympäristönä:

Lapsi ja kasvattaja toimivat sairaalassa ympäristössä, joka on ensisijaisesti suunniteltu hoitotoimenpiteisiin ja sairauden hoitoon. Sairaalassa tilat, kalusteet, laitteet ja apuvälineet on suunniteltu hoidollisten tarpeiden näkökulmasta, ei vastaamaan leikki-ikäisen lapsen luontaisia toimintatarpeita. Lapsen maailmaa tuntevan ammattitaitoisen varhaiskasvattajan merkitys leikki- ja oppimisympäristöjen rakentajana haastavissa olosuhteissa on merkittävä. Hyvin järjestetty oppimisympäristö tarjoaa lapselle haasteita ja mahdollisuuden sekä omaehtoiseen leikkiin että kokemusten työstämiseen leikin avulla.

Sairaalaympäristö poikkeaa paljon lapselle tutusta ja turvallisesta arjen toimintaympäristöstä. Siksi se on toiminnan järjestämisen kannalta haasteellinen kasvattajalle. Aikuisen rooli korostuu, kun lapselta puuttuu vertaisryhmä tai se vaihtuu usein. Sairaan lapsen tarve fyysiseen läheisyyteen ja kosketukseen on otettava huomioon myös ympäristön järjestämisessä.

Varhaiskasvatustoimintaa rajoittavat sairaalan rikkonaisen päivärytmin lisäksi lapsen hoidoissa tarvittavat laitteet tai toiminnan keskeyttävät tutkimukset ja hoitotoimenpiteet. Joskus lapsen toimintatila saattaa rajoittua sänkyyn tai omaan huoneeseen. Ympäristön esteettisyyteen ja viihtyisyyteen ei aina voida vaikuttaa. Leikkivälineet ja materiaalit on valittava niin, että ne vastaavat monen eri ikä- ja kehitystasoisen lapsen tarpeita. Niiden on oltava myös kestäviä, pestäviä ja desinfioitavia.

Varhaiskasvatusympäristön on oltava lasta kiinnostava, ja sen tulee tukea lapsen eri kehitysvaiheita monipuolisesti ja eri aisteja stimuloivasti. Leikkiympäristön tehtävänä on antaa lapselle mahdollisuus tehdä valintoja ja tarvittaessa ympäristöä ja toimintaa selkiytetään kuvien avulla.

**Mitkä ovat oletetut kustannus- ja muut vaikutukset?**

Oma arviomme on, että lisävirkojen tarve on 70 – 80 uutta tointa, joiden palkkakustannuksista oletetut kustannukset muodostuvat.

**Sairaaloiden lastentarhanopettajat SAILA ry/** Marja Rantanen, pj / [marja.j.rantanen@pshp.fi](mailto:marja.j.rantanen@pshp.fi)

**Lausunnon keskeinen sisältö:**

**1. Lapsen oikeus varhaiskasvatukseen sairaalassa**

**Uudistuvassa varhaiskasvatusta koskevassa lainsäädännössä tulee korjata epäkohta, jota nyt voimassa oleva päivähoitolaki ei huomioi. Lakiin tulee kirjata sairaaloissa toteutettava varhaiskasvatus yhtenä varhaiskasva-tuksen muotona ja siten turvata kaikille lapsille tasa-arvoinen oikeus laadukkaaseen varhaiskasvatukseen.**

**Lain tulee turvata lapsen varhaiskasvatuksen jatkumo kodin, päivähoidon ja sairaalan välillä.**

Lapsella tulee olla oikeus varhaiskasvatuspalveluihin myös sairaalajaksojen aikana, jolloin lapsi ei voi osallistua oman asuinkuntansa järjestämään varhaiskasvatustoimintaan. Lapselle turvataan poikkeavassa tilanteessa pysyvyyttä, jatkuvuutta ja tuttuja toimintoja. Myös kotihoidossa olevilla pitkäaikaissairailla lapsilla tulee olla mahdollisuus osallistua joko sairaalan tai kunnan järjestämään varhaiskasvatuspalveluihin, esimerkiksi pienryhmätoimintaan, lapsen ja perheen tarpeet huomioiden.

Laadukas varhaiskasvatus sairaaloissa edistää lapsen oikeutta osallistua, vaikuttaa ja tulla kuulluksi. Varhaiskasvatus tasoittaa lasten elinolosuhteita ja tarjoaa lapsille yhtäläiset mahdollisuudet kehittyä omien edellytystensä mukaisesti. Sairaaloissa järjestettävillä varhaiskasvatuspalveluilla ehkäistään tehokkaasti lasten syrjäytymistä ja mahdollistetaan vertaistuki. Varhaiskasvatus lisää sairaalassa oleville lapsille mahdollisuuksia taiteeseen ja lastenkulttuuriin.

Varhaiskasvatus on osa lapsen hyvää hoitoa sairaalassa. Nobab (Nordisk förening för sjuka barns behov) on laatinutlasten sairaanhoidon laadun kehittämiseksi standardit lapsen ja nuoren oikeuksista sairaaloissa. Standardit perustuvat YK:n Lasten oikeuksien sopimukseen. <http://www.nobab.fi/standardit.html>

**2. Resurssit**

**Lain tulee määrittää riittävät resurssit turvaamaan laadukas ja tasa-arvoinen varhaiskasvatus kaikissa sairaaloissa, joissa hoidetaan lapsia (0 – 16 v). Laissa tulee säätää pedagogisen koulutuksen saaneen henkilöstön määrä suhteutettuna potilaspaikkoihin.**

Sosiaalihallituksen työryhmä kartoitti vuonna 1985 sairaaloissa ja hoitolaitoksissa olevien leikki- ja vapaa-ajantoiminnan virkojen määrän (60,5) ja lisävirkojen tarpeen (58,5). Kokonaistarpeeksi todettiin 119 virkaa. Näistä luvuista lastentarhan- ja erityislastentarhanopettajien osuus oli 15/40 (13/29 lto + 2/11 elto), yhteensä 55 virkaa. Työryhmä katsoi, että sairaaloissa ja hoitolaitoksissa leikki- ja vapaa-ajantoimintaan osallistuvien lasten ja nuorten määrän tulisi olla 20 lasta yhtä ohjaajaa kohti, jotta toiminnassa voitaisiin huomioida lasten yksilölliset tarpeet. (Sosiaalihallituksen julkaisu 6/1987)

Tällä hetkellä sairaaloissa työskentelee lastentarhanopettajia 9, erityislastentarhanopettajia 6, lastenhoitajia 2½, askartelunohjaajia 7, nuoriso-ohjaajia 4, leikkitoiminnan ohjaaja 1 ja seurakunnan lastenohjaajia 9. Yhteensä 38,5.Näistä sairaaloiden palkkaamia on 29,5. Lastenohjaajat ovat paikallisten seurakuntien/ seurakuntayhtymien palkkaamia. Tällä hetkellä arvio uusien toimien tarpeesta on 70 – 80 henkilöä.

**3. Kelpoisuudet**

**Laissa tulee säätää sairaaloissa työskentelevien varhaiskasvattajien kelpoisuudesta. Varhaiskasvatuksesta vastaavalla henkilöstöllä tulee olla lastentarhanopettajan tai erityislastentarhanopettajan kelpoisuuteen oikeuttavat kasvatustieteen kandidaatin tai kasvatustieteen maisterin tutkinnot.**

**Lain tulee määrittää kelpoisuudet myös sairaaloissa toteuttavasta esiopetuksesta. Kelpoisuusehdot voivat olla yhtäläiset päivähoidossa toteutettavan varhaiskasvatuksen kanssa.**

Varhaiskasvattaja on pedagoginen asiantuntija sairaalan moniammatillisessa työryhmässä. Varhaiskasvattajan tehtävänä on edistää lapsen kokonaisvaltaista kasvua ja kehitystä, toipumista ja kuntoutumista sekä yleistä hyvinvointia järjestämällä lapsen yksilöllisten tarpeiden mukaista, ikää ja kehitystä vastaavaa toimintaa. Pedagogista osaamista tarvitaan varhaiskasvatuksen suunnitteluun ja kehittämiseen, yksilöllisten varhaiskasvatussuunnitelmien laatimiseen ja takaamaan jatkumo sekä toimiva yhteistyö kodin, lapsen arkiympäristön /päivähoitoyksikön ja sairaalan välillä.

Sairaalaympäristö on ensisijaisesti suunniteltu hoitotoimenpiteisiin ja sairauden hoitoon. Hyvin järjestetty toiminta- ja oppimisympäristö tarjoaa lapselle mahdollisuuden ohjattuun ja omaehtoiseen leikkiin sekä kokemusten työstämiseen sairaalassa. Ammattitaitoisen varhaiskasvattajan merkitys leikki- ja oppimisympäristöjen rakentajana haastavissa olosuhteissa on merkittävä.

Sairaaloiden varhaiskasvattajien peruskoulutukseksi soveltuu hyvinlastentarhanopettajan tai erityislastentarhan -opettajan kelpoisuuteen oikeuttavat kasvatustieteen kandidaatin tai kasvatustieteen maisterin tutkinnot.

Työntekijän, joka vastaa sairaalan varhaiskasvatuksen suunnittelusta, kehittämisestä ja esimiestehtävistä, tulee olla varhaiskasvatuksen maisteri.

Lisää tietoa saa tarvittaessa sairaaloiden varhaiskasvatusta ohjaavasta asiakirjasta, Varhaiskasvatus sairaalassa, 2009 (THL:n julkaisuja) <http://www.thl.fi/thl-client/pdfs/031be050-e9a8-4dfd-b0c6-2cf871d05128>

1. YK:n lapsen oikeuksien yleissopimus. [↑](#footnote-ref-1)
2. Lasten sairaanhoidon standardit. Suomen NOBAB. < <http://www.nobab.fi/standardit.html> > [↑](#footnote-ref-2)